VSL sklep Cst 234/2011
Sodna praksa višjih sodišč, 2011-09-07

prisilna poravnava - preizkus prednostnih terjatev - vsebina sklepa o preizkusu terjatev

V postopku prisilne poravnave se ugotavljajo tiste terjatve upnikov, na katere prisilna poravnava učinkuje, in ki so posledično pomembne za ugotovitev deleža glasovalnih pravic. Na prednostne terjatve prisilna poravnava ne učinkuje, zato se v postopku prisilne poravnave ne ugotavljajo. Terjatev je ugotovljena v postopku prisilne poravnave, če ima značilnost navadne terjatve, je priznana v tem postopku in je upnik ni prenesel na dolžnika v postopku spremembe osnovnega kapitala zaradi izvedbe finančnega prestrukturiranja. Ker se terjatve, ki imajo značilnost prednostne terjatve, v postopku prisilne poravnave ne ugotavljajo, potem tudi očitek pritožnika, da izpodbijani del sklepa ne vsebuje ugotovitve o priznanju upnikove terjatve, ki jo je prijavil kot prednostno, materialnopravno ni utemeljen.

Pritožba se zavrne in se v izpodbijanem delu potrdi sklep sodišča prve stopnje.

1. Z uvodoma citiranim sklepom je sodišče prve stopnje o priznanih, prerekanih in verjetno izkazanih terjatvah odločilo tako, kot je navedeno v končnem seznamu preizkušenih terjatev z dne 14. 07. 2011, ki je sestavni del izreka in je objavljen hkrati z objavo sklepa.

2. Upnik je v pritožbi zoper sklep smiselno očital sodišču prve stopnje, da je v sklep zajelo končni seznam preizkušenih terjatev, kljub temu, da ta ne vsebuje izjave o priznani upnikovi terjatvi, ki jo je prijavil kot prednostno v višini 22.709,66 EUR.

4. Izrek sklepa o preizkusu terjatev vsebuje končni seznam preizkušenih terjatev (3. odstavek 69. člena ZFPPIPP). Iz končnega seznama preizkušenih terjatev izhaja, da je upnik prijavil terjatev v skupnem znesku 48.672,33 EUR s p. p., od tega kot prednostno terjatev terjatev v višini 22.709,66 EUR. O priznanju prednostne terjatve končni seznam ne vsebuje izjave niti o priznanju niti o prerekanju. Vsebuje le izjavo o ugotovitvi, da je priznana in s tem ugotovljena terjatev v skupnem znesku 25.962,67 EUR.

5. V postopku prisilne poravnave se ugotavljajo tiste terjatve upnikov, na katere prisilna poravnava učinkuje (1. odstavek 211. člena ZFPPIPP), in ki so posledično pomembne za ugotovitev deleža glasovalnih pravic (73. člen ZFPPIPP). Na prednostne terjatve prisilna poravnava ne učinkuje, zato se v postopku prisilne poravnave ne ugotavljajo. Terjatev je ugotovljena v postopku prisilne poravnave, če ima značilnost navadne terjatve, je priznana v tem postopku in je upnik ni prenesel na dolžnika v postopku spremembe osnovnega kapitala zaradi izvedbe finančnega prestrukturiranja (1. odstavek 211. člena ZFPPIPP). Ker se terjatve, ki imajo značilnost prednostne terjatve, v postopku prisilne poravnave ne ugotavljajo, potem tudi očitek pritožnika, da izpodbijani del sklepa ne vsebuje ugotovitve o priznanju upnikove terjatve, ki jo je prijavil kot prednostno, materialnopravno ni utemeljen.

6. Glede na navedeno je pritožbeno sodišče neutemeljeno upnikovo pritožbo zavrnilo in v izpodbijanem delu potrdilo sklep sodišča prve stopnje (2. točka 365. člena ZPP v zvezi s 1. odstavkom 121. člena ZFPPIPP).

Ta pisni odpravek se ujema z elektronskim izvirnikom sklepa.

*Zadeve, v katerih je sodišče sprejelo vsebinsko enako stališče o procesnih oz. materialnopravnih vprašanjih.